钦定古今图书集成/理学汇编/文学典/第066卷 > 高弁
## 钦定古今图书集成/理学汇编/文学典/第066卷 > 高弁

按《宋史儒林传》：“弁字公仪，濮州雷泽人。弱冠徒步从
种放学于终南山，又学古文于柳开，与张景齐名。至
道中，以文谒王禹偁，禹偁奇之，举进士，累官侍御史，
谏修玉清昭应宫，降知广济军。寻以户部判官试开
封府。进士私发糊名，夺二官。稍复知单州、邢州，盐铁
判官。河决澶州，请弛堤防，纵水所之，可省民力，且以
扼契丹南向。”议寝。知陜州，卒。弁性孝友，所为文章多
祖《六经》及《孟子》。喜言仁义，有《帝则》三篇，为世所传。与
李迪、贾同、陆参、朱𬱖、伊淳相友善，石延年、刘潜皆其
门人也。